‘n Nuwe spanbestuurder vir die Bokke? | Maroela Media
Gelukkig lig die Bokke hulle spelpeil so ietwat, beter kombinasies word saamgegooi en siedaar, die ganse volk slaag ŉ sug van verligting oor die Bokke se wen oor die All Blacks. Moenie te gou te optimisties raak nie – die Wêreldbeker is nog glad nie gewen nie.
Die oorwinning was soet en lekker, maar daar wag nog baie benoudheid op die span se ondersteuners want ons weet nie wat Pieter vir die volgende wedstryd gaan doen nie.
Eerstens het die Bokke beter gespeel en die samespel was meer op peil. Brüssow is ŉ yster en hy gaan nog verbeter. ‘k Sal graag die dag wil aanskou dat ŉ fikse Brüssow en Richie McCaw mekaar die stryd aansê.
As Pieter nie kan insien dat Bismarck kop en skouers bo enige haker in die wêreld uitstaan nie, is hy die enigste blinde. Wat ŉ verskil het dié Boerseun darem nie gemaak nie. Hy dwing vrees af in enige teenstander se gemoed nog voor hy op die veld draf.
Ek verneem dat die spanbestuurderspos nog nie gevul is nie. Hier is nou ŉ ideale geleentheid om vir John Smit ŉ pos te gee sodat hy steeds die Bokke kan motiveer, maar nie op die veld hoef te verskyn nie.
Vir die sures onder ons wat kla oor die gebrek aan drieë aan die kant van die Bokke – onthou die woorde van Oubaas Boy Louw: “looks at the scoreboard.”
Dis die “scoreboard” wat sal bepaal wie die Webb Ellis-trofee omhoog gaan hou. As die “scoreboard” in jou guns is, kan die ander span maar die drieë druk. Gee vir my Morne Steyn wat die wedstryd takties dikteer en die telbord aan die rol hou.
Die Leeus se stert is toe geknoop en met reg ook. ŉ Onderskepdrie is indrukwekkend, maar dis iewat van ŉ gelukskoot en die Leeus het dit gehad. Weereens het Catrakilis bewys dat die skopskoen goud werd is as die nood druk.
Die Sharks-ondersteuners sal maar op hoop moet bly lewe, maar die getjommel wat die span darem nou aanbied gaan veroorsaak dat hy nie sy titel suksesvol gaan verdedig nie.
Die jong Bulle het gewys hulle kan nog nie afgeskryf word nie Die geskiedenis van die Bulle wys dat – as hulle die uitspeelwedstryde haal – dan moet die teenstanders ligloop want hulle wéét wat om dan te doen.
Die Cheetahs het weer hulle ou, beproefde resep van wydspeel gebruik; en met goeie balbesit kan hulle enige span dronk hardloop. Die enigste manier om hulle hok te slaan is om die bal van hulle gevaarlike snellers af weg te hou.
Reint · 7 jaar gelede
Goeie voorstel vir die spanbestuurder. Div se volharding met John Smit as kaptein gaan ons nog kos.